31996D0509
L 210/47
JURNALUL OFÍCIAL AL UNIUNII EUROPENE
DECIZIA COMISIEI
din 18 iulie 1996
de stabilire a cerințelor genealogice și zootehnice necesare pentru importurile de material seminal provenit de la anumite animale
(Text cu relevanță pentru SEE)
(96/509/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 94/28/CEE a Consiliului din 23 iunie 1994 de stabilire a principiilor referitoare la condițiile zootehnice și genealogice care se aplică importului de animale, material seminal, ovule și embrioni provenind din țări terțe (1), în special articolul 5 liniuțele a doua și a treia,
întrucât, în conformitate cu Directiva 87/328/CEE a Consiliului din 18 iunie 1987 privind acceptarea la reproducere a bovinelor reproducătoare de rasă pură (2), în conformitate cu Decizia 90/257/CEE a Comisiei din 10 mai 1990 de stabilire a criteriilor de acceptare în scopuri de reproducere a reproducătorilor și reproducătoarelor de rasă pură din speciile ovină și caprină și de utilizare a materialului seminal, ovulelor și embrionilor acestora (3), și în conformitate cu Directiva 90/118/CEE a Consiliului din 5 martie 1990 privind acceptarea în scopuri de reproducere a reproducătorilor porcini de rasă pură (4), un stat mebru nu poate interzice, restrânge sau împiedica acceptarea în scopul testării oficiale a materialului seminal al masculilor netestați în limitele cantitative necesare executării acestor teste oficiale;
întrucât principiile acestor teste oficiale sunt stabilite în Decizia 86/130/CEE a Comisiei din 11 martie 1986 de stabilire a metodelor de control al performanțelor și de apreciere a valorii genetice a animalelor din specia bovină reproducătoare de rasă pură (5), astfel cum a fost modificată ultima data prin Decizia 94/515/CEE (6), în Decizia 90/256/CEE a Comisiei din 10 mai 1990 de stabilire a metodelor de control al performanțelor și de apreciere a valorii genetice a ovinelor și caprinelor reproducătoare de rasă pură (7) și în Decizia 89/507/CEE a Comisiei din 18 iulie 1989 de stabilire a metodelor de control al performanțelor și de apreciere a valorii genetice a animalelor din rasa porcină, reproducători de rasă pură și reproducători hibrizi (8);
întrucât este necesar să se stabilească condiții necesare pentru importurile de material seminal provenind de la masculi netestați; întrucât este necesar să se stabilească certificatele necesare pentru această material seminal;
întrucât materialul seminal al unui animal care a fost supus unor teste de performanță și a cărui valoare genetică a fost evaluată trebuie să fie însoțită de un certificat genealogic și zootehnic în conformitate cu Decizia 96/510/CE a Comisiei (9);
întrucât autoritățile competente ale statelor membre trebuie să se asigure că materialul seminal al masculilor care nu au fost testați este acceptată pentru inseminare artificială în limitele cantitative necesare realizării acestor teste oficiale de către organismele sau asociațiile autorizate;
întrucât măsurile prevăzute de prezenta decizie sunt conforme cu avizul Comitetului zootehnic permanent,
ADOPTĂ PREZENTA DECIZIE:
Articolul 1
Sperma menționată la articolul 1 al Directivei 94/28/CE provenind de la un animal care nu a fost supus testelor de performanță și nu a fost evaluat din punctul de vedere al valorii sale genetice, pe baza principiilor prevăzute de reglementările comunitare, nu poate fi importată decât în limitele cantitative necesare realizării acestor teste oficiale de către organismele sau asociațiile autorizate.
Articolul 2
Sperma menționată la articolul 1 trebuie să fie însoțită:
-
de un certificat genealogic și zootehnic conform cu modelul din anexa I, eliberat de autoritățile competente din țara terță;
-
de un certificat în conformitate cu modelul din anexa II, eliberat de autoritățile competente din statul membru de destinație.
Certificatele prevăzute la prima și la a doua liniuță trebuie prezentate împreună în momentul importării.
Articolul 3
Prezenta decizie se aplică de la 1 august 1997.
Articolul 4
Prezenta decizie se adresează statelor membre.
Adoptată la Bruxelles, 18 iulie 1996.